沙維講真話激嬲高層 隨時被逼執包袱
2024年05月17日 12:02
東網電視
更多新聞短片
沙維認為巴塞隆拿財政欠佳。(Getty Images)
周五(17日)凌晨西甲，巴塞隆拿作客以2比0擊敗艾美利亞，但賽前教練沙維講出有關球會財政欠佳，將影響下季組軍嘅言論，疑似激嬲巴塞會長拉波塔，甚至有人獻計，建議解僱呢位少帥。
今仗係沙維第100場西甲領軍，早前佢接受傳媒訪問時話：「我哋下季目標應該改變，以吸納人才為首要工作，否則成績可能同今季一樣，但都要睇球會財政情況，拉波塔同迪高總係以正面態度睇未來，但財政決定咗一切，巴塞難以同最佳球隊競爭，特別係財政方面，以往巴塞嘅教練可以簽入想要嘅球員，但現時情況完全唔同。」沙維言語之間似埋怨管理層對佢支援不足，惹起拉波塔不滿，一改以往隨隊出征做法，今次並冇入場睇波，爆出有人建議拉波塔炒沙維。
賽後沙維被問到佢可能下台傳聞，佢堅持自己只係講真話，呢位44歲西班牙名帥曾於今年1月公布今夏離隊，但上月改變主意，決定留任，經過今次「講真話」事件後，可能又會走人。